Fr Joe Borg sostna li f'Malta m'hemmx għalfejn ikollna liġi li twaqqaf partiti politiċi milli jkollhom l-istazzjonijiet politiċi tagħhom iżda għandu jsir ristrutturar radikali tal-bord tal-Awtorità tax-Xandir u li l-PBS ma jibqax tal-Istat. Minn naħa l-oħra, Chris Peregin, is-sid ta' Lovin Malta qal li bil-liġi l-partiti politiċi m'għandux ikollhom l-istazzjonijiet tagħhom. Dan filwaqt li Prof. Andrew Azzopardi nnota li l-istazzjonijiet politiċi huma l-unika stazzjonijiet li jiddikjaraw x'inhi l-aġenda tagħhom u Dr George Vital Zammit qal li l-istazzjonijiet politiċi għandhom biċ-ċans li jikkontribwixxu lejn is-soċjetà. Il-kelliema kienu kollha qed jipparteċipaw f'diskussjoni waqt il-programm ippreżentat minn Prof. Andrew Azzopardi fuq 103 Malta' Heart, is-Sibt filgħodu. In-negozji l-kbar iwasslu għal theddida akbar Fr Joe Borg qal li jinkwieta aktar kieku x-shareholders tal-Electrogas, jgħażlu li jiftħu stazzjon tat-televiżjoni milli partit politiku jkollu l-istazzjon tiegħu. Il-konsorzju tal-Electrogas hu nvolut f'numru ta' allegazzjonijiet ta' korruzzjoni b'rabta mal-proġett tal-power station tal-gass, skandlu li jista' jkun li wassal biex inqatlet il-ġurnalista investigattiva Daphne Caruana Galizia. Hu qabel mal-fatt li l-partiti politiċi jużaw l-istazzjonijiet tagħhom biex jimmanipulaw u kkundanna din it-tip ta' strateġija iżda li jkun hemm liġi li tiprojbixxi lill-partiti milli jkollhom stazzjon tat-televiżjoni tagħhom, mhix is-soluzzjoni. Fr Joe Borg żied jgħid li llum għandna dawn l-istazzjonijiet politiċi għaliex bejn l-1970 u l-1980 f'pajjiżna kellna sitwazzjoni fejn ix-xandir kien manipulat mill-Istat, b'Xandir Malta u minħabba li l-Awtorità tax-Xandir naqset milli tagħmel id-dover tagħha. X'inhi s-soluzzjoni? Is-soluzzjoni għandha tkun li jkollna xandir pubbliku li ma jappartjenix lill-gvern, qal Fr Borg. Hawn semma' l-mudell addottat mill-Iżvediżi u qal li jkun għaqli li jiġi studjat għal pajjiżna. Dan minbarra li sostna li l-Awtorità tax-Xandir irid isirilha tibdil radikali biex tirrapreżenta s-soċjetà u mhux biss lill-partiti politiċi. Hawn Fr Joe Borg qal li hu inaċettabbli li entitajiet privati jiddeċiedu min jista' jkollu stazzjon tat-televiżjoni u min le. Għalhekk issuġġerixxa struttura totalment trasparenti u independenti mill-gvern li tista' titwaqqaf biex tagħti sussidji lill-mezzi tax-xandir li hi sistema simili ta' sussidju li jingħata l-PBS. "Sitwazzjoni traġika" – Peregin L-editur ta' LovinMalta Christian Peregin spjega li l-kawża li fetħet l-organizazzjoni tiegħu m'hix titlob biex jgħalqu l-istazzjonijiet tal-partiti politiċi imma biex il-partiti jitneħħilhom il-poter li jikkontrollaw l-aġenda partiġjana fuq l-istazzjonijiet. Hu ddeskriva traġika s-sitwazzjoni fil-pajjiż fejn meta wieħed jisma' l-aħbarijiet taż-żewġ stazzjonijiet tal-partiti qisu qed jisma' aħbarijiet ta' żewġ pajjiżi differenti. Il-preżentatur Prof. Azzopardi qal li wieħed ma jistax jinnega li ż-żewġ partiti għandhom stazzjonijiet tat-televiżjoni u li l-aġenda warajhom hi ddikjarata. Qal wkoll li huma biss dawn iż-żewġ stazzjonijiet li jiddikjaraw dan. Hawn Peregin spjega kif il-PN u l-PL ilhom jiddiskutu l-għeluq tal-istazzjonijiet tagħhom għal dawn l-aħħar 10 snin. Minn naħa tiegħu Dr George Vital Zammit qal li jippreferi jara li tinbidel il-metidoloġija ta' kif isiru l-affarijiet u spjega li jkun ta' aktar benefiċċju jekk il-programmi jġibu flimkien opinjonijiet differenti li jmorru 'lil hinn mill-isfera politika li jisfidaw l-ideat politiċi. Dr Vital Zammit qal li l-għeluq tal-istazzjonijiet tal-partiti politiċi tista' tiġi interpretata bħala vjolazzjoni tad-dritt tal-partiti għal-libertà tal-espressjoni.